ዘመናዊ የአዘራር ዘዴንና የምርት ግብዓቶች በጠቀም ረገድ አበረታች ውጤት ታይቷል-የግብርና ሚኒስቴር
አዲስ አበባ፤ ሐምሌ 12/2005 (ዋኢማ) – በመኸር እርሻ የተሻሻለ የአዘራር ዘዴን በመተግበርና የምርት ግብዓትን በስፋት በጠቀም ረገድ ከፍተኛ ለውጥና አበረታች ውጤት መታየቱን የግብርና ሚኒስቴር ገለጸል። የግብርና ሚኒስትሩ አቶ ተፈራ ደርበው የመኸር እርሻ እንቅስቃሴን በኦሮሚያ ክልል በአርሲና ምስራቅ ሸዋ ዞኖች የተለያዩ ወረዳዎችን ተዘዋውረው ጎብኝተዋል። ሚኒስትሩ በዚሁ ጊዜ እንዳሉት ወቅቱ በግብርናው ዘርፍ የዘር ሥራ የሚሰራበት ዋነኛው የተግባር ምዕራፍ ነው። በመሆኑም በምርት ዘመኑ የግብርናን ምርትና ምርታማነት ለማሳደግ ከዝግጅት ሥራው ጀምሮ በተለይ በዚህ ዓመት በተለየና ጠንከር ባለ ሁኔታ ለመስራት ጥረት እየተደረገ ነው ብለዋል። ከሚሰራው የዝግጅት ሥራ በዋናነት በአመራሩ፣ በፈፃሚው፣ በአርሶ አደሩና በየደረጃው ባሉና ከአሁን በፊት የታዩ የአመለካከትና የክህሎት እንዲሁም በግብዓት አቅርቦት፣ በአሰራር፣ በአደረጃጀትና በክትትልና ድጋፍ ጉድለቶች ላይ እስከ አርሶ አደሩ መንደር የሚዘልቅ ሰፊ ስልጠና መስጠት ያካተተ መሆኑን አመልክተዋል። ህም የአርሶ አደሮችን የአንድ ለአምስት፣ የልማት ቡድንና የጎጥ አደረጃጀቶችን በመጠቀም በአመለካከትና በክህሎት ስልጠናዎች አቅም በመገንባት ምርትና ምርታማነትን ለማሳደግ ሰፊ ሥራ የተሰራበት የምርት ዘመን ነው ብለዋል። ወደ ቀጣዩ ተግባር በመግባትም አርሶ አደሩ የዘር ሥራ ከመጀመሩ በፊት የማዳበሪያ አቅርቦት በየአካባቢው ቀድሞ እንዲደርስለት የማድረግ ሥራ በበቂ መጠን ተሰርቷል። በተመሳሳይም አስተማማኝ የምርጥ ዘር አቅርቦት እንዲኖር ለማስቻል በፌዴራል የምርጥ ዘር አባዢ ተቋምና በክልሎች እንዲሁም በግል ባለኃብቶች የሚባዛው ዘር ጥራቱ የተረጋገጠ እንዲሆንና በወቅቱ እንዲደርሱ ለማድረግ ከፍተኛ እንቅስቃሴ መደረጉን አመልክተዋል።አርሶ አደሩ በዘር ቅድመ ማስፋት የተሰጡትንና አዳዲስ ዝርያዎች ወደ አካባቢው እንዲገቡና እንዲላመዱ በማድረግ ጥራቱ ተጠብቆ በአንድ ለአምስትና በሌሎች የልማት ቡድን አደረጃጀቶች አማካኝነት ምርጥ ዘር ያያዙት ለሌላቸው እንዲለዋወጡ በማድረግ የምርጥ ዘር ተጠቃሚነትን የማረጋገጥ ሥራ ተሰርቷል፡፡ በዚህ ረገድ በዚህ ዓመት ሰፊ የሆነ መሻሻል መታየቱን የጠቀሱት ሚኒስትሩ በአንዳንድ አካባቢዎች ስነ-ምህዳሩ ለዘር ጊዜ ዘግየት ይላል በሚል መዘናጋት የዘገዩ አካባቢዎች መኖራቸውን በመለየት የተፋጠነ እንቅስቃሴ ውስጥ እንዲገቡ ለማድረግ ጥረት እየተደረገ መሆኑን ተናግረዋል፡፡ ሌላው ምርታማነትን ለማሳደግ በከፍተኛ ሁኔታ ለማሳደግ ሰብሎችን በመስመር መዝራት ላት ትኩረት የተደረገ ሲሆን ይህም ሰብሉ በእጽዋት ምግብ መሻማት ምክንያት ምርታማነቱ እንዳይቀንስ የሚያደርግ መሆኑን አቶ ተፈራ ገልጸዋል። የአረምና የተባይ መከላከል ሥራ በቀላሉ ለመስራትና ምርታማነትን ለማሳደግ የተመቸ በመሆኑም አርሶ አደሩ በስፋት በስልጠና ያገኘውን ግብዓት በመጠቀም መሬት ላይ እንዲሰራው ለማድረግ ጥረት መደረጉንም ጠቁመዋል፡፡ በዚህ ረገድ ቀድመው ከሚዘሩ የበቆሎና ማሽላ ሰብሎች ጀምሮ በመስመር የመዝራት ስራው በዚህ ዓመት ባለፉት ዓመታት ከነበረው ከእጥፍ በላይ መሻሻል የታየ ሲሆን አሁን ባለበት ሁኔታ ደግሞ ቀሪዎቹም ሰብሎች በዚሁ ዘዴ በስፋት እንዲሰሩ እየተደረገ ነው ብለዋል፡፡ የስንዴና የጤፍ ሰብሎች በመስመር የመዝራት ሁኔታ ካሁን በፊት በስፋት ያልተኬደበትና እንደነበር ሚኒስትሩ እሰታውሰው በዚህ ዓመት በመስክ ጉብኝቱ በተጨባጭ እንደታየው በተለይ በአርሲ ዞን በሚገኙ ወረዳዎች 85 በመቶ የሚሆነው የስንዴ ማሳ በመስመር መዘራቱን ገልጸዋል፡፡ በምስራቅ ሸዋ ዞን ሉሜና አድአ ወረዳዎች እንደታየው ደግሞ ጤፍ በስፋት በመስመር እየተዘራ ሲሆን ሌሎችም ይህንኑ ተከትለው እንዲሰሩ ለማድረግ በተግባር ምዕራፉ ውስጥ እየተሰራ መሆኑን አመልክተዋል። በቀጣይ እስካሁን የተሰራውን ሥራ ይዞ በቀሪዎቹ የዘር ጊዜያት ሁሉም አርሶ አደር በዚሁ መንገድ እንዲሰራ ማድረግ በጥልቀት መሰራት ያለበት መሆኑን አሳስበዋል። በዚህ ዓመት በአርሶ አደሩ ዘንድ ያለው ማዳበሪያ የመጠቀም ሁኔታ ከፍተኛ መሻሻል ቢታይም በተሻለ ሁኔታ በመስመር የዘሩ አካባቢዎች የቴክኖሎጂ ጥንቅሩን የተሟላ አድርጎ በመፈጸም ረገድ የተጓደለ ነገር መታየቱን ጠቁመዋል። በቀጣይ እስካሁን የተሰራውን ሥራ ይዞ በቀሪዎቹ የዘር ጊዜያት ሁሉም አርሶ አደሮች በዚሁ መንገድ እንዲሰሩ ማድረግ ይጠበቃል ብለዋል። በአጠቃላይ ምርታማነትን ለማሳደግ ተቀናጅተውና ተዋህደው መሰራት ያለባቸው የግብርና ልማት ተግባራትና የፓኬጁ ጥንቅር አካላት በተሟላ መንገድ እንዲፈጸሙ ለማድረግ ከስልጠና ጀምሮ በግብዓት አቅርቦትና የተሻሻሉ የአሰራር ዘዴዎችን በመተግበር በኩል የታየው መሻሻል እቅዱ በትክክለኛው አቅጣጫ ላይ እየሄደ መሆኑን ያሳየ ነው ብለዋል። እየታየ ያለው እንቅስቃሴ ተስፋ የሚሰጥና የተቀመጠውን የ20 በመቶ እድገት ለማረጋገጥ የሚያስችል ምቹ ሁኔታ እየተፈጠረ እንደሆነ የሚያሳይ ነው ያሉት አቶ ተፈራ አጠቃላይ ውጤቱ በቀሪዎቹና ባልተጠናቀቁ ስራዎች ላይ የሚመሰረት እንደሆነም አብራርተዋል። ይህን ውጤት በላቀ ደረጃ ለማረጋገጥም መከናወን ያለባቸው የአረም፣ የተባይ መከላከል፣ ምርቱን በወቅቱ የመሰብሰብና ሌሎች ተግባራት ትኩረት በመስጠት አጠናከሮ መቀጠል እንደሚገባም አመልክተዋል። እንደ ኢዜአ ዘገባ በእስካሁኑ እንቅስቃሴ በየደረጃው ያለው የአመራር፣ የልማት ጣቢያ ሰራተኞችና ሙያተኞች አርሶ አደሩ ማሳ ድረስ ወርደው የመደገፍ ተግባር ከመቼውም ጊዜ በላይ የተሻለ ቢሆንም ክትትልና ድጋፉ ሰብሉ እስከሚሰበሰብበት ወቅት ድረስ ተጠናክሮ መቀጠል ይኖርበታል ብለዋል፡፡